b'\n_START_ARTICLE_\nAdulta\n_START_PARAGRAPH_\nAdulta oli J\xc3\xa4rvenp\xc3\xa4\xc3\xa4n ja Keravan kaupunkien sek\xc3\xa4 Tuusulan ja M\xc3\xa4nts\xc3\xa4l\xc3\xa4n kuntien omistama Uudellamaalla ja p\xc3\xa4\xc3\xa4kaupunkiseudulla toiminut aikuiskoulutuskeskus, joka perustettiin vuonna 1972. Yhten\xc3\xa4 Suomen suurimmista aikuiskoulutuskeskuksista Adulta tarjosi ja j\xc3\xa4rjesti ammatillista aikuiskoulutusta ja t\xc3\xa4ydennyskoulutusta. Yritys hakeutui konkurssiin huhtikuussa 2010._NEWLINE_Adulta tarjosi koulutusta kahdeksalla koulutusalalla: Kielet ja monikulttuurisuus, Rakennus- ja energiatekniikka, Liiketoiminta ja yritt\xc3\xa4jyys, Tietotekniikka ja -liikenne, Matkailu- ja ravitsemisala, Kone ja metalli, Logistiikka ja Viestint\xc3\xa4. Adultan toimipisteet sijaitsivat J\xc3\xa4rvenp\xc3\xa4\xc3\xa4ss\xc3\xa4, Tuusulassa, Keravalla, Vantaalla ja Helsingiss\xc3\xa4. Adultassa opiskeli vuosittain yli 13\xc2\xa0000 opiskelijaa.\n_START_SECTION_\nOppisopimusrahoituksen takaisinperint\xc3\xa4\n_START_PARAGRAPH_\nHelmikuussa 2009 opetusministeri\xc3\xb6 p\xc3\xa4\xc3\xa4tti peri\xc3\xa4 Adultalta takaisin 3,6 miljoonaa euroa vuosina 2005 ja 2006 maksettuja valtionosuuksia. Ministeri\xc3\xb6n mukaan Adulta oli menetellyt vastoin oppisopimuskoulutuksen j\xc3\xa4rjest\xc3\xa4mist\xc3\xa4 koskevia s\xc3\xa4\xc3\xa4nn\xc3\xb6ksi\xc3\xa4. Se ei ollut muun muassa laatinut koulutettaville henkil\xc3\xb6kohtaisia opiskeluohjelmia eik\xc3\xa4 maksanut ty\xc3\xb6nantajille koulutuskorvausta. Lis\xc3\xa4ksi koulutuksen j\xc3\xa4rjest\xc3\xa4misess\xc3\xa4 ja valvonnassa oli puutteita. Koulutuskeskuksen rehtori irtisanoutui rahoitussotkun vuoksi helmikuussa 2009 ja huhtikuussa 2009 Adulta irtisanoi 40 ty\xc3\xb6ntekij\xc3\xa4\xc3\xa4 ja lomautti koko henkil\xc3\xb6st\xc3\xb6ns\xc3\xa4 kahden viikon ajaksi._NEWLINE_Maaliskuussa 2010 opetusministeri\xc3\xb6 p\xc3\xa4\xc3\xa4tti peri\xc3\xa4 takaisin my\xc3\xb6s vuosina 2007\xe2\x80\x932008 v\xc3\xa4\xc3\xa4rin perustein maksettuja oppisopimuskoulutukseen liittyneit\xc3\xa4 valtionosuuksia yli 32 miljoonaa euroa. Adulta hakeutui takaisinperinn\xc3\xa4n vuoksi konkurssiin huhtikuussa 2010. Opetusministeri\xc3\xb6 j\xc3\xa4tti tutkintapyynn\xc3\xb6n poliisille huhtikuussa 2010 ja poliisi ryhtyi selvitt\xc3\xa4m\xc3\xa4\xc3\xa4n onko avustusten k\xc3\xa4yt\xc3\xb6ss\xc3\xa4 tapahtunut rikosta. 26. toukokuuta 2011 uutisoitiin keskusrikospoliisin ep\xc3\xa4ilev\xc3\xa4n Adultan operatiivista johtoa ja oppisopimusopiskelijoiden hankintaa hoitaneita konsultteja t\xc3\xb6rke\xc3\xa4st\xc3\xa4 avustuspetoksesta. Alkuvuodesta 2012 Adultan konkurssipes\xc3\xa4 nosti Tuusulan k\xc3\xa4r\xc3\xa4j\xc3\xa4oikeudessa vahingonkorvauskanteen Adultan entisi\xc3\xa4 hallituksen j\xc3\xa4seni\xc3\xa4 ja toimitusjohtajaa vastaan, jossa konkurssipes\xc3\xa4 vaatii kymmenien miljoonien vahingonkorvausta.'